Nota á umræðuna um ofbeldismál innan knattspyrnuhreyfingarinnar sem tækifæri til að efla fræðslu og vekja börn til meðvitundar um heilbrigð samskipti. Þetta segir formaður faghóps sem kanna á ofbeldismál og kynferðisbrot innan KSÍ.
Kolbrún Hrund Sigurgeirsdóttir starfar sem verkefnastýra Jafnréttisskóla Reykjavíkurborgar en hún fer fyrir hópi sem KSÍ hefur skipað til að skoða menninguna innan KSÍ. Kolbrún segir að þau mál sem komið hafa upp undanfarna daga gefi tækifæri til að útrýma ofbeldismálum í öllum kimum samfélagsins.
Við erum að sjá þetta í skólakerfinu, við erum að sjá þetta í öllu samfélaginu. Það eru ofbeldismál víða og við viljum ekki hafa ofbeldi. Og nú er bara tækifærið að við öll tökum höndum saman og reynum að útrýma því.
Kolbrún Hrund segir að umræða undanfarna daga geti komið illa við börn og jafnvel foreldra.
Ég held að mörgum börnum sé brugðið og foreldrum auðvitað líka og þetta er vont. Þarna eru ákveðnir aðilar að detta af ákveðnum stalli og það er sárt.
Kolbrún Hrund hvetur foreldra til að ræða málin við börn sín. Um hvað má og hvað má ekki, hvað séu heilbrigði samskipti og, ef fólk treystir sér til, að ræða völd og valdajafnvægi.
Vegna þess að það myndast, um leið og þú ert komin í landslið, þá ert þú í annarri valdastöðu heldur en manneskja sem er kannski bara tveimur árum yngri, af öðru kyni, ekki þekkt í þjóðfélaginu. Þú hefur ákveðin völd yfir viðkomandi og við þurfum aðeins að skoða þetta líka.
Umræða um ofbeldismál er óþægileg fyrir börn og foreldra en um leið tækifæri til að útrýma ofbeldi. Þetta segir formaður faghóps sem á að skoða kynferðisbrot og ofbeldismál innan knattspyrnuhreyfingarinnar. 